Miercuri, IMAS a dat publicității ultimul sondaj realizat înainte alegerilor europene de duminică. Potrivit barometrului realizat la comanda Europa FM, PNL este favoritul scrutinului cu 28,5% intenții de vot, PSD ocupă locul al doilea la mare distanță, cu 21,1%, în timp ce Alianța 2020 USR-PLUS se află la doar jumătate de procent în urma PSD, cu 19,6%.

În ceea ce privește prezența la vot, sociologul Alin Teodorescu, directorul general al IMAS, estimează că va fi scăzută atât la alegerile europarlamentare, cât și la referendumul convocat de Klaus Iohannis.

„Avem mai puține date decât la alte alegeri din România, deoarece aceste alegeri sunt cuplate cu un referendum. Ne așteptăm la circa 5 milioane de votanți pentru alegerile europene și circa 4,75 milioane votanți pentru referendum. Este posibilă o creștere a participării dacă sunt întreprinse acțiuni de mobilizare a electoratelor”, a precizat Alin Teodorescu pentru Republica. Spre comparație, la alegerile europarlamentare din 2014 au votat 5.911.794 de alegători, ceea ce a însemnat un procent de 32.44% din alegătorii de pe liste. Cinci milioane de voturi la europarlamentare reprezintă puțin peste 27% din numărul alegătorilor aflați pe liste în acest moment, în timp ce 4,75 de milioane de voturi la referendum sunt sub pragul de validare, de 5.480.080 de alegători - 30% din totalul de 18.266.936 de pe liste.

„Reacția violentă împotrivă diasporei din 10 august 2019 a fost un atac direct la electoratul PSD”

În opinia lui Alin Teodorescu, procentul mic obținut de PSD este o urmare a faptului că electoratul său se află în „silențio stampa” după felul violent în care autoritățile au răspuns mitingului diasporei din 10 august. „Deocamdată favorit este Partidul Național Liberal, cu Alianța 2020 pe locul al treilea. Însă electoratul tradițional al PSD este acum în silentio stampa (sau în spirală tăcerii). Aceasta din cauza reacției violente din 10 august 2018 împotriva diasporei. Milioane de români sunt în străinătate, lăsându-și acasă rudele mai în vârstă, cu un nivel mai redus al veniturilor. Astfel încât reacția violentă împotrivă diasporei din 10 august 2019 a fost un atac direct la electoratul PSD. Efectul a fost imediat, încă din septembrie 2018 am constatat o scădere accentuată a intenției de vot pentru PSD. Dacă PSD își convinge electorii că s-a schimbat la față atunci s-ar putea că PSD să depășească PNL”, susține sociologul.

„Decizia puterii judecătorești din 27 mai 2019 în dosarul Dragnea este mult mai importantă decât rezultatul acestor alegeri pentru democrația din România”



Acesta crede că ALDE și PRO România au șanse mari să trimită delegați în PE. „Partidul lui Traian Băsescu, PMP, și UDMR sunt la marginea pragului de calificare pentru a trimite europarlamentari. Vă reamintesc că UDMR a beneficiat de prestigiul pastorului Tokes printre maghiari și catolici pentru a depăși pragul la alegerile europarlamentare”, spune Alin Teodorescu.

În opinia sa, verdictul pe care judecătorii îl vor da pe 27 mai în cazul lui Dragnea este mai important decât rezultatul alegerilor europene: „Aceste alegeri nu clarifică mai nimic din scena politică actuală a României. Decizia puterii judecătorești din 27 mai 2019 în dosarul Dragnea este mult mai importantă decât rezultatul acestor alegeri pentru democrația din România. Alegerile europarlamentare ne dau dreptul să trimitem cadre calificate în PE. Partidele din România au abuzat de acest drept și au trimis analfabeți, incompetenți și oameni cu un nivel de inteligență redus. Ca urmare, avem o pondere europeană mult sub nivelul la care PIB-ul, suprafața și volumul populației ne-ar da dreptul.”